“Ons soek ‘n nuwe regering”Water uit een van die krane in Lethlabile Foto: K Ngoepe/SAPA Inwoners in Brits, Noordwes, het die dorp Vrydag tot ŉ stilstand gedwing toe hulle na die kantoor van die Madibeng-munisipaliteit opgeruk het. Paaie is vir die betoging gesluit en die verkeer is ontwrig. Lede van die Ekonomiese Vryheidsvegters (EFF) het by die inwoners aangesluit. Zamo Selwadi, ŉ inwoner, het gesê die leiers van die munisipaliteit moet almal bedank, aangesien die inwoners hulle nie meer vertrou nie. “Korrupsie vier hoogty in die munisipaliteit. Genoeg is genoeg met Madibeng en die ANC,” het Selwadi gesê. Inwoners betoog oor dienslewering, veral wat watertoevoer betref. Vier mense het die afgelope week in Mothutlung gesterf tydens die betogings. Een van die betogers het Vrydag ŉ bottel bruin water gedra. “Dit is die water van ŉ kraan wat deur die munisipaliteit geïnstalleer is,” het Fredah Mokwena gesê. Sy sê diegene aan bewind sal nie oorleef as hulle die water moet drink nie, maar tog word daar van die inwoners verwag om dié water te drink. “Ek het twee kinders wat siek is, en hulle kan nie hierdie water drink nie,” het Mokwena gesê. “Die munisipaliteit doen niks nie en versuim om te voldoen aan die beloftes wat hulle voorgehou het. Die ANC voldoen nie aan die beloftes wat Nelson Mandela gemaak het nie. Ons soek ŉ nuwe regering.” Mokwena sê sy beplan om vanjaar vir die EFF te stem en voeg by die inwoners is tevrede met die werk wat dié party verrig. “Ek het die mooi werk gesien wat die EFF doen. Hulle het vir iemand ŉ huis in Nkandla gebou.”